**Gudramovičs/Kalniņš trešie Nāciju kausā Vinterbergā**

Piektdien, 24. novembrī, Nāciju kausa sacensībās Vinterbergā 3. vieta divnieku ekipāžai ar Oskaru Gudramoviču/Pēteri Kalniņu. 2. Viessmann Pasaules kausa posmā kopā startēs 13 Latvijas sportisti.

Vīriešu konkurencē 4. vieta Rikam Kristenam Rozītim, uzvarētājam Ralfam Palikam no Vācijas piekāpjoties par 0.175 sekundēm, taču līdz bronzai pietrūka vien sešas sekundes simtdaļas. Artūram Dārzniekam 16. labākais rezultāts un arī garantēta starta vieta 2. Viessmann Pasaules kausa posmā. 23. vieta Kristapam Mauriņam, kurš pirms nedēļas Insbrukā piedzīvoja neveiksmīgu kritienu, kā rezultātā cieta arī kamana.

Dāmu konkurencē pamatsacensībām kvalificējusies Kendija Aparjode, kurai12. vieta, 0.727 sekundes aiz uzvarētājas amerikānietes Emīlijas Svīnijas. Juniore Elīna Ieva Vītola finišēja 14. vietā, esot pirmā aiz kvalifikācijas robežas. Andai Upītei un Sigitai Bērziņai attiecīgi 25. un 26. vieta, taču abas jaunās sportistes startēja bez iespējas kvalificēties 2. Viessmann Pasaules kausa posmam.

Divnieku ekipāžu sacensībās 3. vieta Oskaram Gudramovičam/Pēterim Kalniņam, kuri pagājušajā nedēļā aizvadīja neveiksmīgu braucienu Nāciju kausā un pamatsacensībās nestartēja. Uzvarētājiem krieviem Aleksandram Deņisevam/Vladislavam Antonovam viņi šoreiz piekāpās vien par četrām sekundes simtdaļām. Pamatsacensībām kvalificējās arī Kristens Putins/Imants Marcinkēvičs, kuri finišēja 9. vietā. 1. Viessmann Pasaules kausa posmā Insbrukā sportistiem augstā 11. vieta. Junioru ekipāža Mārtiņš Bots/Roberts Plūme 18. vietā, taču arī bez iespējas kvalificēties 2. Viessmann Pasaules kausa posmam.

Dalību 2. Viessmann Pasaules kausa posmā sev jau ir nodrošinājuši Inārs Kivlenieks, Kristers Aparjods, Elīza Cauce, Ulla Zirne un Andris Šics/Juris Šics, kuri Nāciju kausā nestartēja.

Raidlaiki sestdien, 25. novembrī, tiešraidē Lattelecom televīzijā, kanālā Best4Sport TV būs no 10:55 līdz 16:30 pēc Latvijas laika, kad uz starta stāsies vīrieši un divnieku ekipāžas, bet svētdien, 26. novembrī, no 12:25 līdz 16:50, kad sacentīsies sievietes un norisināsies sprinta sacensības visās grupās.